A KÖZSZOLGÁLATI TÖRVÉNYSZÉK ÍTÉLETE
(második tanács)
2007. december 13.
F‑27/07. sz. ügy
Asa Sundholm
kontra
az Európai Közösségek Bizottsága
„Közszolgálat – Tisztviselők – Értékelés – Szakmai előmeneteli jelentés – A 2001/2002. évi értékelési időszak – Hiányzás egészségügyi okból – Az Elsőfokú Bíróság ítéletének végrehajtása – EK 233. cikk”
Tárgy: Az EK 236. cikk és az EA 152. cikk alapján benyújtott kereset, amelyben A. Sundholm kéri az Elsőfokú Bíróság T‑86/04. sz.,
Sundholm kontra Bizottság ügyben 2005. április 20‑án hozott ítéletének (az EBHT‑KSZ‑ben nem tették közzé) végrehajtásaként
készített, a 2001. július 1‑jétől 2002. december 31‑ig terjedő időszakra vonatkozó szakmai előmeneteli jelentéséről szóló,
2006. június 2‑i bizottsági határozat megsemmisítését.
Határozat: A Közszolgálati Törvényszék a keresetet elutasítja. A felek maguk viselik saját költségeiket.
Összefoglaló
1.      Tisztviselők – Értékelés – Szakmai előmeneteli jelentés – Bírósági felülvizsgálat – Korlátok
(Személyzeti szabályzat, 43. cikk)
2.      Tisztviselők – Értékelés – Szakmai előmeneteli jelentés – Indokolási kötelezettség – Terjedelem
(Személyzeti szabályzat, 43. cikk)
1.      A Közszolgálati Törvényszék az értékelt személy munkájának értékelésével megbízott személyek által kialakított értékelést
nem válthatja fel a sajátjával. A közösség intézményei ugyanis széles mérlegelési jogkörrel rendelkeznek a tisztviselőik munkájának
értékelésére vonatkozóan. A tisztviselőről a szakmai előmeneteli jelentésben kialakított értékelés ki van zárva a bírósági
felülvizsgálat alól, amely kizárólag az esetleges formai hibák, az adminisztráció által kialakított értékelést befolyásoló
nyilvánvaló ténybeli tévedések, valamint a hatáskörrel való esetleges visszaélés vizsgálatára terjed ki.
(lásd a 39. pontot)
Hivatkozás:
az Elsőfokú Bíróság T‑285/04. sz., Andrieu kontra Bizottság ügyben 2006. július 13‑án hozott ítéletének (EBHT‑KSZ 2006., I‑A‑2‑161. o.
és II‑A‑2‑775. o.) 99. pontja, valamint T‑249/04. sz., Combescot kontra Bizottság ügyben 2007. szeptember 12‑én hozott ítéletének
(EBHT‑KSZ 2007., I‑A‑II‑0000. o. és II‑A‑2‑0000. o.) 78. pontja.
2.      A szakmai előmeneteli jelentés indokolásra bizonyos esetekben különös figyelmet kell fordítani, így többek között, ha a fellebbviteli
értékelő eltér az értékelési vegyes bizottság ajánlásaitól, ha szakmai előmeneteli jelentés a korábbi jelentésben szereplőhöz
képest kedvezőtlenebb értékelést tartalmaz, vagy ha az említett jelentés elkészítésére késedelmesen kerül sor, és az értékelő
már nem az a felettes, aki az értékelési időszakban hivatalban volt.
(lásd a 47. pontot)
Hivatkozás:
az Elsőfokú Bíróság T‑16/03. sz., Ferrer de Moncada kontra Bizottság ügyben 2004. szeptember 30‑án hozott ítéletének (EBHT‑KSZ 2004.,
I‑A‑261. o. és II‑1163. o.) 49., 50., 53. és 54. pontja, valamint fent hivatkozott Combescot kontra Bizottság ügyben hozott
ítéletének 84. pontja.